चुनावी मैदानमा क्रिकेटर
गाउँ, जिल्ला, क्षेत्र मुलुक हुँदै अन्तर्राष्ट्रिय क्रिकेटमा नाम कमाएका खेलाडी फैजलुर खाँ (फैजल खान) को राजनीतिमा सक्रियता बढ्दो छ । मुलुक र अन्तर्राष्ट्रिय क्षेत्रमा शतक हानेर चर्चा कमाएका उनी राजनीतिक खेलाडी बन्न पुगेका हुन् । उनले स्थानीय निर्वाचनमा मायादेवी गाउँपालिका अध्यक्ष पदमा उम्मेदवारी दिएका छन् ।
कपिलवस्तु,लुम्बिनी — गाउँ, जिल्ला, क्षेत्र मुलुक हुँदै अन्तर्राष्ट्रिय क्रिकेटमा नाम कमाएका खेलाडी फैजलुर खाँ (फैजल खान) को राजनीतिमा सक्रियता बढ्दो छ । मुलुक र अन्तर्राष्ट्रिय क्षेत्रमा शतक हानेर चर्चा कमाएका उनी राजनीतिक खेलाडी बन्न पुगेका हुन् । उनले स्थानीय निर्वाचनमा मायादेवी गाउँपालिका अध्यक्ष पदमा उम्मेदवारी दिएका छन् ।सानैदेखि क्रिकेट क्रेजले खेलाडी भएका उनले राजनीतिमा दोस्रो इनिङ्स सुरु गरेका छन् । २९ वर्षे क्रिकेटर खाँले क्रिकेटमा जसरी नै राजनीतिमा पनि राम्रो काम गरेर नाम राख्ने बताए । अध्यक्ष निर्वाचित भए सरकारले दिने सवारीसाधन र पारिश्रमिकलगायत कुनै पनि सुविधा नलिने उनले सुनाए । ‘त्यसवापतको रकमले खेल मैदान बनाउँछु,’ उनले भने, ‘कक्षा १२ उत्तीर्ण सबैलाई निःशुल्क ल्यापटपको व्यवस्था गर्नेछु ।’ गरिब विपन्न किशोरीको विवाहका लागि डेढदेखि दुई लाख रुपैयाँसम्म गाउँपालिकाबाट अनुदान दिने व्यवस्था मिलाउने उनले बताए । ‘नयाँ योजना र उद्देश्यले काममा लाग्छु,’ उनले भने, ‘यो नै मेरो जित आधार हो ।’ क्रिकेटमा नेपालले पाइरहेको सफलताजस्तै गाउँपालिकालाई नमुना र सफल बनाउने उनले बताए । मायादेवी गाउँपालिका–२, भैसकुण्डाका खाँ यू–१९ का राष्ट्रिय खेलाडी हुन् । सन् २०११ देखि अन्तर्राष्ट्रिय खेल खेल्न थालेका उनी सन् २०१६ सम्म नेपालको प्रतिनिधित्व गर्दै खेलेका थिए । सन् २०११ मा थाइल्यान्डमा सम्पन्न यू–१९ एसीसी ट्रफी प्रतियोगितामा ओमानविरुद्ध शतकीय इनिङ्स खेलेपछि उनले चर्चा कमाएका थिए । उनले सन् २०१२ मा मलेसियामा सपन्न एसियन कप क्वालिफाइङ प्रतियोगितामा पनि खेलेका थिए । सन् २०१३ मा अस्ट्रेलियामा सम्पन्न वर्ल्डकप क्वालिफाइङ प्रतियोगितामा पनि खेलेका थिए । यू–१९ मा छनोट प्रतियोगितामा पोखराविरुद्ध भैरहवाका लागि विस्फोटक ब्याटिङ गरेपछि उनी छनोटमा परेका थिए । उनले १ सय ३१ रन बनाएका थिए । सन् २०१४ मा पेप्सी स्ट्यान्डर्ड कप क्रिकेटमा एपीएफ क्लबविरुद्ध फाइननमा पनि उनले ठूलो स्कोर खडा गरेका थिए ।फाइनलमा १ सय २५ रन बनाएर उत्तिकै चर्चा बटुलेका थिए । सन् २०१३ मा धनगढीमा सम्पन्न एनपीएलमा १८ बलमा ६६ रन बनाएपछि उनको खेल–व्यक्तित्व माथि उठेको थियो । ‘क्रिकेट खेलेर जसरी चिनिएँ, त्यसरी नै राजनीतिमा नाम राख्छु,’ उनले भने, ‘खेलाडीले राम्रै गर्न सक्छन् भन्ने देखाउने गरी योजना र काम आँटेको छु ।’ गाउँपालिकालाई हिलो र धूलोमुक्त बनाउनुका साथै खरका छानामुक्त बनाउने उनले अठोट लिएका छन् । ‘हरेक विद्यालयमा बर्सेनि खेल सामग्री वितरण गर्नेछु,’ उनले भने, ‘विद्यार्थीलाई खेलप्रति उत्साहित गरेर लगाव बढाउने छु ।’ राष्ट्रिय स्तरमा महेन्द्र पुलिस क्लब, भैरहवा–४, ईपीएलको कलर्स एक्सपेक्टरसँग जोडिएर पनि खेल खेलेका उनी अलराउन्डर खेलाडीका रूपमा परिचित छन् । ८ विभिन्न मुलुकमा गएर उनले नेपालका तर्फबाट क्रिकेट खेलेका छन् । सन् २०१० देखि राष्ट्रिय रूपमा क्रिकेट खेलसँग जोडिएका उनी सन् २०१२ मा थाइल्यान्डमा सम्पन्न यू–१९ विश्वकपमा नेपालका तर्फबाट उत्कृष्ट प्रदर्शन गरेका थिए । ‘मधेसको समाज बेलाबेला विभाजित हुन्छ । नेतृत्व गर्ने मौका पाए सबैभन्दा पहिला त्यसलाई जोड्ने काम गर्नेछु,’ उनले भने, ‘साम्प्रदायिक सद्भाव कसिलो बनाउनेतर्फ मेरो प्रयत्न हुनेछ ।’ ०७४ मंसिरमा सम्पन्न प्रदेश सभा सदस्यमा उम्मेदवारी दिएका उनी पराजित भएका थिए ।प्रदेश क्रिकेटकी म्यानेजर उम्मेदवारलुम्बिनी प्रदेश खेलकुद विकास समितिकी सदस्य उमा अधिकारी यसपालि रूपन्देहीको सिद्धार्थनगर नगरपालिकाको उपप्रमुख उम्मेदवार बनेकी छन् । उनी एमालेबाट उम्मेदवार बनेकी हुन् । सिद्धार्थनगर नगरपालिका–७ की स्थायी बासिन्दा उनी रूपन्देही क्रिकेट संघकी कार्यसमिति सदस्य हुन् भने लुम्बिनी प्रदेश महिला क्रिकेटकी टिम म्यानेजर छन् । भारतमा जन्मिएकी उनी भलिबल खेलाडी थिइन् । ०६० सालमा विवाह भई सिद्धार्थनगर आएकी उनले कक्षा १२ देखि स्नातकोत्तर अध्ययनका सिलसिलामा भलिबल प्रतियोगितामा भाग लिएको बताइन् । त्यही क्रममा विद्यार्थी राजनीति सुरु गरेकी उनी अनेमसंघको केन्द्रीय समिति सदस्य बनेकी थिइन् । उनले आफ्नो घोषणापत्रमा सरकारी विद्यालयमा अध्ययनरत विद्यार्थीको खेल विकासनिम्ति काम गर्ने पक्षलाई प्राथमिकतामा राखेकी छन् । भलिबल खेलाडी भए पनि क्रिकेटप्रतिको लगावले संघमा आबद्ध भई महिला खेलाडीका लागि राज्यले केही नगरेकाले आफूले आवाज उठाइरहेको उनले बताइन् । 